Ο **Ντέιβιντ Χάλιντεϊ** (*David Halliday*, 11 Δεκεμβρίου 1901 – 5 Ιανουαρίου 1970) ήταν Σκωτσέζος ποδοσφαιριστής και προπονητής. Υπήρξε ένας από τους κορυφαίους σκόρερ στην ιστορία του σκωτζέζικου ποδοσφαίρου έχοντας πετυχημένη καριέρα αργότερα και ως προπονητής.

Βιογραφία
---------

Ο Χάλιντεϊ γεννήθηκε στο Ντάμφρις της Σκωτίας και ξεκίνησε στα τοπικά σχολεία Ποδοσφαίρου, όπου αγωνίστηκε στο αριστερό άκρο της επίθεσης. Το 1920 εντάχθηκε στην Κουίν οφ Σάουθ, όπου σημείωσε συνολικά 13 γκολ σε 19 παιχνίδια. Μετά από ένα χρόνο στη  Σεντ Μίρεν εντάχθηκε στη  Νταντί, και εκεί άλλαξε η θέση του σε αυτή του κεντρικού επιθετικού. Τερμάτισε ως πρώτος σκόρερ του πρωταθλήματος Σκωτίας το 1923–24 με 38 γκολ από τις 36 εμφανίσεις του στην κορυφαία κατηγορία, το οποίο παραμένει το ρεκόρ του συλλόγου όλων των εποχών στο πρωτάθλημα. Σημείωσε συνολικά 90 γκολ σε 126 εμφανίσεις πρωταθλήματος για το σύλλογο, με άλλα 13 γκολ από 21 αγώνες Κυπέλλου Σκωτίας σε τέσσερις σεζόν.

Το 1924 εντάχθηκε στη Σάντερλαντ και έγινε αμέσως πιο παραγωγικός σκόρερ καθώς πέτυχε τα πρώτα του 100 γκολ για τη Σάντερλαντ σε μόλις 101 αγώνες, επίδοση που παραμένει ακατάρριπτο ρεκόρ στο αγγλικό ποδόσφαιρο. Τα 43 γκολ του το 1928–29 τον έκαναν πρώτο σκόρερ στην κορυφαία κατηγορία της Αγγλίας εκείνη τη σεζόν, καθιστώντας τον πιο πρόσφατο από τους δύο παίκτες που ήταν πρώτοι σκόρερ στις κορυφαίες κατηγορίες τόσο της Σκωτίας όσο και της Αγγλίας (ο πρώτος είναι ο Ντέιβιντ Μακλίν). Σκόραρε τουλάχιστον 35 γκολ πρωταθλήματος σε κάθε μία από τις τέσσερις πλήρεις σεζόν που πέρασε στη Σάντερλαντ και είναι ο μόνος παίκτης σε οποιαδήποτε ομάδα που σημείωσε 30 ή περισσότερα γκολ πρωταθλήματος σε τέσσερις συνεχόμενες σεζόν στην κορυφαία κατηγορία της Αγγλίας. Ο Χάλιντεϊ σημείωσε 165 γκολ σε 175 αγώνες για το σύλλογο, με 12 χατ τρικ, περισσότερα από κάθε άλλο παίκτη. Είναι ο τρίτος καλύτερος σκόρερ όλων των εποχών της Σάντερλαντ. Παρά τα επιτεύγματα των στόχων του Χάλιντεϊ με τη Σάντερλαντ, δεν κατάφερε καλύτερα από την τρίτη θέση στο πρωτάθλημα με τον σύλλογο, που πέτυχε τις σεζόν 1925–26 και 1926–27. 

Το 1929 ο Χάλιντεϊ υπέγραψε με την Άρσεναλ. Δεν πέτυχε να καθιερωθεί και αγωνίστηκε με τη δεύτερη ομάδα του συλλόγου πετυχαίνοντας 39 γκολ σε 29 παιχνίδια την πρώτη χρονιά και 8 γκολ σε 15 παιχνίδια με την πρώτη ομάδα. Στη Μάντσεστερ Σίτι, ο Χάλιντεϊ πέτυχε 47 γκολ σε 76 αγώνες πρωταθλήματος καθώς και τέσσερα γκολ από έξι εμφανίσεις στο Κύπελλο, που οδήγησαν τη Σίτι στους ημιτελικούς του Κυπέλλου Αγγλίας τη σεζόν 1931–32.

Την τελευταία χρόνια στην καριέρα του (1936–37) ήταν παίκτης-προπονητής της Γέοβιλ Τάουν. Από τους 27 παίκτες που σημείωσαν 200 ή περισσότερα γκολ στην κορυφαία κατηγορία της Αγγλίας είναι ο δεύτερος πιο παραγωγικός έχοντας συντελεστή γκολ ανά αγώνα 0,82 γκολ, πίσω μόνο από τον Ντίξι Ντιν (0,86 γκολ ανά αγώνα). Συνολικά σημείωσε τουλάχιστον 543 γκολ σε 640 επίσημους αγώνες κατά τη διάρκεια της καριέρας. Μετά την αποχώρησή του από την ενεργό δράση ακολούθησε καριέρα ως προπονητής για πάνω από δύο δεκαετίες πετυχαίνοντας να κερδίσει το Κύπελλο Σκωτίας 1946–47 με την Αμπερντίν και το πρωτάθλημα της Σκωτίας 1954–55, το πρώτο στην ιστορία του συλλόγου. Με τη Λέστερ Σίτι πέτυχε την άνοδο στην κορυφαία κατηγορία της Αγγλίας από την κατάκτηση της δεύτερης κατηγορίας της Φούτμπολ Λιγκ το 1956–57.

Τίτλοι και διακρίσεις
---------------------

**Κουίν οφ Σάουθ**

* Dumfries Charity Cup: 1919–20

**Νταντί ΦΚ**

* Κύπελλο Forfarshire (2): 1922–23, 1924–25

**Ατομικές διακρίσεις**

* Πρώτος σκόρερ πρωταθλήματος Σκωτίας: 1924
* Πρώτος σκόρερ πρωταθλήματος Αγγλίας : 1929
* Ένας από τους δύο μόνο ποδοσφαιριστές που ήταν πρώτοι σκόρερ τόσο στην κορυφαία κατηγορία της Σκωτίας όσο και στην Αγγλία

Δείτε επίσης
------------

* Κατάλογος ποδοσφαιριστών ανδρών με 500 ή περισσότερα γκολ

Παραπομπές
----------

1. 1 2 3 4  «Legends - Dave Halliday». Ανακτήθηκε στις 11 Ιανουαρίου 2022.
2. ↑  «Scotland - List of Topscorers». Ανακτήθηκε στις 11 Ιανουαρίου 2022.
3. ↑  «David Halliday - Legend». Αρχειοθετήθηκε από το πρωτότυπο στις 11 Ιανουαρίου 2022. Ανακτήθηκε στις 11 Ιανουαρίου 2022.
4. ↑  «Scotland - List of Topscorers». Ανακτήθηκε στις 11 Ιανουαρίου 2022.
5. ↑  «David Halliday». Αρχειοθετήθηκε από το πρωτότυπο στις 18 Μαΐου 2015. Ανακτήθηκε στις 11 Ιανουαρίου 2022. CS1 maint: Unfit url (link)
6. ↑  «YEOVIL TOWN FC HISTORY » YEOVIL TOWN FC HISTORY – PART NINE». Ανακτήθηκε στις 11 Ιανουαρίου 2022.
7. ↑  «RSSSF : Prolific Scorers Data». Ανακτήθηκε στις 19 Ιανουαρίου 2024.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |